
Spóramentes laskagomba fajtajelöltek vizsgálata

Kísérleteimmel célom, hogy hazánkban a Sylvan Hungária zRt. által folytatott laskanemesítési programot támogassam. A cél olyan spóramentes fajtajelöltek piacra vezetése, amelyek kedvező termesztéstechnológiai tulajdonságokkal rendelkeznek.
Munkám során ezért spóramentes laskagomba fajtajelölteket termesztettem le nedves szalma alapanyagon, majd vizsgáltam és hasonlítottam össze államilag elismert spóramentes fajtával.
A spóramentesség kulcsfontosságú kérdés egyrészt munkaegészségügyi szempontból, mivel a Pleurotus ostreatus (Kései laskagomba) spórái influenzaszerű allergiás reakciót produkálhat az azokat belélegző személyeknél (izomfájások, hidegrázás, láz). A spóraszórás másik veszélye, hogy a nagy mennyiségű spórák letapadnak a termesztőhelyiség légtechnikai eszközein és rontják azok hatásfokát.
A kísérletben olyan laskagomba vonalakat használtam, amelyek már átestek a kisparcellás nemesítői szelekción, az én feladatom az volt, hogy eldöntsem, mely vonalak alkalmasak további szelekciós kísérletekre. Ennek megállapításához több paramétert vettem figyelembe, melyek a következők voltak:

• Megállapítani a fajtajelölt törzsek hozamát, a termés nagyságát.
• Meghatározni a szedés idejét, ugyanis a koraiság fokozása a nemesítői munka egyik legfontosabb célkitűzése.
• A termőtestek morfológiai, küllemi tulajdonságainak vizsgálata alapján azok jellemzése.
• A spóraszórási hajlam megállapítása.
• A termőtestek tárolhatóságának vizsgálata.
Az elvégzett termesztési kísérlet és laboratóriumi vizsgálatok alapján javaslatot fogalmaztunk meg a nemesítővel, hogy mely törzsek alkalmasak (1,3,4,5,6,7,8,9,11) további szelekcióra.



